Document ID: 32006D0791

KOMISIJOS SPRENDIMAS
2006 m. lapkričio 7 d.
nustatantis Dujų koordinavimo grupės sudėtį
(Tekstas svarbus EEE)
(2006/791/EB)
EUROPOS BENDRIJŲ KOMISIJA,
atsižvelgdama į 2004 m. balandžio 26 d. Tarybos direktyvą 2004/67/EB dėl priemonių, skirtų gamtinių dujų tiekimo patikimumui užtikrinti (1), ypač į jos 7 straipsnio 2 dalį,
kadangi:
(1)
Siekiant palengvinti tiekimo patikimumo priemonių koordinavimą Direktyvos 2004/67/EB 7 straipsnio 1 dalimi įsteigta Dujų koordinavimo grupė. Šią grupę sudaro valstybių narių ir šiai pramonės šakai atstovaujančių organizacijų bei atitinkamų vartotojų atstovai.
(2)
Būtina nustatyti visą Dujų koordinavimo grupės sudėtį.
(3)
Atsižvelgiant į 2003 m. birželio 26 d. Europos Parlamento ir Tarybos direktyvą 2003/55/EB dėl gamtinių dujų vidaus rinkos bendrųjų taisyklių, panaikinančią Direktyvą 98/30/EB (2), toliau išvarytos susijusios pramonės šakos organizacijos turėtų būti laikomos atstovaujančiomis:
-
Europos didžiųjų tinklų operatorių asociacija, t. y. perdavimo sistemų operatoriai, kaip apibrėžta Direktyvos 2003/55/EB 2 straipsnio 4 dalyje,
-
Europos asociacija, atstovaujanti dujų tiekimo pramonei,
-
tarptautinė asociacija, atstovaujanti Europos dujų gamintojams.
(4)
Gamtinių dujų atitinkamų vartotojų atžvilgiu reikėtų skirti tris pagrindinius sektorius:
-
pramonės sektorių, kuriame suvartojama 35 % visų Europoje suvartojamų dujų,
-
energetikos sektorius, kuriame dujos naudojamos kaip kuras ir kuriam tenka 22 % visų Europoje suvartojamų dujų, ir
-
namų ūkių sektorių, kuriame suvartojama 39 % visų Europoje suvartojamų dujų.
(5)
Todėl šiems sektoriams atstovaujančių organizacijų atstovai taip pat turėtų dalyvauti Dujų koordinavimo grupės organizuojamuose posėdžiuose.
(6)
Reikėtų numatyti grupės nariams taikomas informacijos atskleidimo taisykles, kurios neprieštarautų Komisijos saugumo taisyklėms, išdėstytoms Komisijos sprendimo 2001/844/EB, EAPB, Euratomas, priede (3).
(7)
Dujų koordinavimo grupė turėtų suteikti pagalbą, kuria būtų palengvintas tiekimo priemonių patikimumo koordinavimas Bendrijos lygiu įvykus dideliam tiekimo sutrikimui ir galėtų atlikti tyrimą, taip pat, prireikus, padėti valstybėms narėms koordinuoti nacionaliniu lygiu taikomas priemones šalinant didelį tiekimo sutrikimą. Be to, ji turėtų reguliariai keistis informacija apie dujų tiekimo patikimumą ir turėtų svarstyti su dideliu tiekimo sutrikimu susijusius aspektus,
NUSPRENDĖ:
1 straipsnis
Dujų koordinavimo grupės sukūrimas
1. Kiekviena valstybės narė gali skirti ne daugiau kaip du kompetentingų valdžios institucijų atstovus.
2. Aptariamajam sektoriui atstovauja šios organizacijos:
-
„Gas Infrastructure Europe“ (GIE),
-
„Eurogas“,
-
Tarptautinė naftos ir dujų sektoriaus asociacija (OGP).
Kiekviena iš šių organizacijų dalyvauti Grupės posėdžiuose skiria ne daugiau kaip du atstovus.
3. Atitinkamiems vartotojams atstovauja šios organizacijos:
-
Tarptautinė energiją vartojančių sektorių federacija (IFIEC Europe),
-
„Eurelectric“,
-
Europos vartotojų sąjungų biuras (BEUC).
Kiekviena iš šių organizacijų dalyvauti Grupės posėdžiuose skiria ne daugiau kaip du atstovus.
4. Dujų koordinavimo grupės posėdžių dalyviai skiriami dalyvauti visuose posėdžiuose.
5. Narių pavardžių sąrašai sudaromi, tvarkomi ir skelbiami pagal Europos Parlamento ir Tarybos reglamentą (EB) Nr. 45/2001 (4).
2 straipsnis
Dujų koordinavimo grupės užduotys
Dujų koordinavimo grupės užduotys yra:
a)
suteikti pagalbą, kuria būtų palengvintas tiekimo priemonių patikimumo koordinavimas Bendrijos lygiu, įskaitant didelį tiekimo sutrikimą;
b)
atlikti tyrimą, ir, prireikus, padėti valstybėms narėms koordinuoti nacionaliniu lygiu taikomas priemones šalinant didelį tiekimo sutrikimą.
3 straipsnis
Veikla
1. Dujų koordinavimo grupei pirmininkauja Komisija.
2. Komisijai sutikus, specifiniams klausimams nagrinėti gali būti sudaromi pogrupiai, kurių veiklos sąlygas nustato grupė. Kai tik jų įgaliojimai baigiasi, tokios grupės paleidžiamos.
3. Komisijos atstovas, jei tai yra naudinga ir (arba) būtina, gali prašyti ekspertų ar stebėtojų, turinčių specifinę kompetenciją darbotvarkėje numatytu klausimu, dalyvauti Dujų koordinavimo grupės ar pogrupio svarstymuose.
4. Informacijos, gautos dalyvaujant grupės ar pogrupių svarstymuose, negalima atskleisti, jei Komisijos ar kurio nors Dujų koordinavimo grupės nario nuomone ta informacija susijusi su konfidencialiais klausimais.
5. Dujų koordinavimo grupės ir jos pogrupių posėdžiai įprastai vyksta Komisijos patalpose, laikantis jos nustatytų procedūrų ir tvarkaraščio. Komisija teikia sekretoriato paslaugas. Šios grupės ir jos pogrupių posėdžiuose gali dalyvauti kiti jų darbu besidomintys Komisijos pareigūnai.
6. Dujų koordinavimo grupė priima darbo tvarkos taisykles, remdamasi standartinėmis Komisijos priimtomis darbo tvarkos taisyklėmis.
7. Nepažeisdama šio straipsnio 4 dalies, Komisija internete, atitinkamo dokumento originalo kalba, atitinkamos Komisijos tarnybos tinklavietėje, gali skelbti visas Dujų koordinavimo grupės parengtas santraukas, išvadas, dalines išvadas ar darbo dokumentus.
4 straipsnis
Posėdžių išlaidos
Komisija padengia Dujų koordinavimo grupės posėdžių dalyvių, ekspertų ir stebėtojų, susijusių su Dujų koordinavimo grupės veikla, kelionės ir prireikus pragyvenimo išlaidas, vadovaudamasi Komisijos vidaus taisyklėmis dėl išorės ekspertų išlaidų kompensavimo.
Dujų koordinavimo grupės posėdžių dalyviams, ekspertams ir stebėtojams už jų teikiamas paslaugas atlyginimas nemokamas.
Posėdžių išlaidos padengiamos neviršijant metinio biudžeto, kurį Dujų koordinavimo grupei skiria atsakingosios Komisijos tarnybos.
Priimta Briuselyje, 2006 m. lapkričio 7 d.

Labels: 3
14